حؤرمتلی آذربایجان و ایرانین بوتون شهر و بؤلگهلرینده یاشایان تورک باجی قارداشلار!
بو گونلر، ایرانین بیر چوخ شهرلرینده اعتراض نمایش و تظاهراتلاری کئچیریلیر؛ بو اعتراض نمایشلرین طبیعی کی، چوخو حاقلی و مختلیف چاتیشمامازلیق، سیخینتی، باسقی و فیشارلاردان آسیلی اولاراق مئیدانا گلمیشدیر، آمما بو تظاهراتلار و اعتراضلارین ایچینده بعضی شعارلار وئریلیر کی، بیزیم میلّی حرکت ، حاقلی ایستهییمیز و انسانی معیارلارلا تضاددادیر:
“روحت شاد رضا شاه/ ایران که شاه نداره، حساب کتاب نداره/ ما آریایی هستیم، عرب نمی پرستیم” شعارلاری بیزیم شعاریمیز و ایستهییمیز دئییل.
بیزه: “آذربایجانلیلار قورخولاریندان خیابانا و اعتراضا چیخمیرلار” دیینلره دئییریک، بعضی موقعلر بیزیم اؤزل و معیّن بیر زامانا قدر سکوتوموزون چوخ درین آنلام و معناسی وار سیز باشا دوشسهنیز!”
بیز بئله شعارلارین قارشیسیندا:
“اورمو، زنجان، آستارا – قورخو هارا بیز هارا؟! / هارای، هارای من تورکم- قورخو بیلمزدیر اؤلکم/ اؤز دیلینده مدرسه – اولمالیدیر هر کسه / اورمو گؤلوموز اؤلمز – اؤلکهمی دوشمن بؤلمز/ أل أله وئر قارداشیم – دیل بیر اولاق دیلداشیم” و باشقا میلّی منافعیمیز و انسان حاقلاری اساسیندا شعارلاریمیز وئریلمه لیدیر.
رضاخان، حکومتی کودتا ایله ایراندا أله کئچیردیکدن بو گونه قدَر و اونون اوغلو محمدرضا پهلوینین یوروتدویو پان فارسیسم ایدئولوژیسی، ضد انسانی و ضد تورک سیاستی نتیجهسینده و بو تفکّورون بو گونده گوجلنمهسی داوامیندا حتی بو گونلردهده ورزش مئیدانلاریندا تورک اولدوغوموزا گؤره شوونیستی و نژادپرستانه شعارلارلا قارشی – قارشییا قالیریق و آنا یاسانین ۱۵ جی مادهسینین اجراسی ۳۹ ایل انقلابدان کئچندن سونرادا هلهده مکتبلریمیزه یول تاپماییب و اورمو دریاچهمیز شور چؤلونه چئوریلمکدهدیر!
بیزیم اعتراضلاریمیز، میلّی منافع، انسان حاقلاری، هویّت و کیملیگیمیزی قوروماق چرچیوه سینده اولمالیدیر.
حسن راشدی: پنجشنبه ۱۴ دی ۱۳۹۶
قایناق: Yurddash
azb_Arab azb_Arab pes_Arab azb_Arab azb_Arab azb_Arab azb_Arab azb_Arab pbt_Arab azb_Arab